IFEC เผย Q3/58 พลิกขาดทุน หลังมีภาระค่าใช้จ่ายของบริษัทย่อยที่ยังไม่เปิดดำเนินการ
IFEC เผย Q3/58 พลิกขาดทุน หลังมีภาระค่าใช้จ่ายของบริษัทย่อยที่ยังไม่เปิดดำเนินการ โดยงบฯ Q3/58 ขาดทุนสุทธิ 1.91 ลบ. จากปีก่อนที่มีกำไร 81.68 ลบ.ขณะที่ งวด 9 เดือนมีกำไร 88.80 ลบ. เพิ่มขึ้น 72% จากปีก่อนที่มีกำไร 51.72 ลบ.
12 พ.ย. 2558

บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC รายงานผลการดำเนินงานไตรมาส 3/58 สิ้นสุดวันที่ 30 ก.ย.58 (รวมบริษัทย่อย) มีผลขาดทุนสุทธิ 1.91 ล้านบาท หรือขาดทุนสุทธิ 0.001 บาทต่อหุ้น เทียบกับช่วงเดียวกันของปีก่อนที่มีกำไรสุทธิ 81.68 ล้านบาท หรือมีกำไรสุทธิ 0.0848 บาทต่อหุ้น
ขณะที่ ผลการดำเนินงานช่วง 9 เดือนแรกมีกำไรสุทธิ 88.80 ล้านบาท หรือ 0.051 บาทต่อหุ้น เพิ่มขึ้น 72% จากช่วงเดียวกันของปีก่อนที่มีกำไรสุทธิ 51.72 ล้านบาท หรือ 0.0559 บาทต่อหุ้น
สำหรับผลการดำเนินในไตรมาส 3 ที่พลิกขาดทุน มีสาเหตุหลักจาก (1) ค่าใช้จ่ายของบริษัทย่อยที่ยังไม่เปิดดำเนินการ (2) การผลิตไฟฟ้าจากพลังงานแสงอาทิตย์ได้น้อยลงเพราะฤดูกาล และ (3) การตัดจำหน่ายสินทรัพย์ไม่มีตัวตน (มูลค่าของส่วนเพิ่มราคารับซื้อไฟฟ้า “Adder”) ที่เกิดจากการวัดมูลค่ายุติธรรมของสินทรัพย์และ หนี้สินที่ได้มา ณ วันซื้อกิจการของบริษัทย่อยที่ครบกำหนดระยะเวลาในการวัดมูลค่าสิบสองเดือนนับจากวันที่ซื้อกิจการตามที่กำหนดไว้ในมาตรฐานการรายงานทางการเงิน และบริษัทได้ทำการปรับปรุงย้อนหลังมูลค่ายุติธรรม ณ วันที่ซื้อกิจการ